text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 21 октомври 2013 година
  за изменение на част 1 от приложение Д към Директива 92/65/ЕИО на Съвета по отношение на образеца на здравен сертификат за животни с произход от стопанства
  (нотифицирано под номер C(2013) 6719)
  (текст от значение за ЕИП)
  (2013/518/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 22, първа алинея от нея,
  като има предвид, че:
  (1)
  В член 10 от Директива 92/65/ЕИО се определят ветеринарно-санитарните изисквания, които трябва да се спазват с оглед на това кучетата, котките и поровете да подлежат на търговия в Съюза. В нея се предвижда, inter alia, че посочените животни трябва да отговарят на условията, определени в член 6, а където е приложимо - и в член 7 от Регламент (ЕС) № 576/2013 на Европейския парламент и на Съвета от 12 юни 2013 г. относно движението с нетърговска цел на домашни любимци и за отмяна на Регламент (ЕО) № 998/2003 (2).
  (2)
  В член 6 от Регламент (ЕС) № 576/2013 се предвижда, inter alia, че тези животни трябва да бъдат придружени от идентификационен документ във вид на паспорт в съответствие с образеца, приет от Комисията. Образецът на паспорта е определен в приложение III към Регламент за изпълнение (ЕС) № 577/2013 на Комисията от 28 юни 2013 г. за образците на идентификационни документи за движение с нетърговска цел на кучета, котки и порове, създаването на списък с територии и трети държави и изискванията за формата, оформлението и езика на декларациите за удостоверяване на съответствие с някои условия, предвидени в Регламент (ЕС) № 576/2013 на Европейския парламент и на Съвета (3).
  (3)
  В член 7 от Регламент (ЕС) № 576/2013 се предвижда, че при определени условия държавите членки могат да разрешат движението с нетърговска цел към своята територия от други държави членки на млади кучета, котки и порове, които не са ваксинирани против бяс или са били ваксинирани, но все още не са изградили защитен имунитет срещу болестта. В случаите, когато те разрешат такова движение, държавите членки следва да информират обществеността чрез базирани в интернет страници, към които Комисията публикува линк на своята интернет страница и които са полезни при извършването на търговията.
  (4)
  Освен това в член 10 от Директива 92/65/ЕИО се предвижда кучетата, котките и поровете да бъдат придружавани от здравен сертификат, който отговаря на образеца в приложение Д, част 1 към нея.
  (5)
  Предвид отмяната на Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (4) с Регламент (ЕС) № 576/2013 е необходимо да се измени образецът на посочения здравен сертификат, за да бъдат заменени позоваванията на Регламент (ЕО) № 998/2003 с позовавания на Регламент (ЕС) № 576/2013.
  (6)
  За здравния сертификат, определен в част 1 от приложение Д към Директива 92/65/ЕИО, е взет предвид Регламент (ЕС) № 388/2010 на Комисията от 6 май 2010 г. за изпълнение на Регламент (ЕО) № 998/2003 на Европейския парламент и на Съвета по отношение на максималния брой домашни любимци от определени видове, които могат да бъдат предмет на движение с нетърговска цел (5), в който се предвижда, че изискванията и проверките, определени в Директива 92/65/ЕИО, трябва да се прилагат за движението на повече от пет домашни любимци в случаите, когато животните се придвижват в държава членка от друга държава членка или трета държава, включена в списъка в част Б, раздел 2 от приложение II към Регламент (ЕО) № 998/2003.
  (7)
  Разпоредбите, определени в Регламент (ЕС) № 388/2010, са преразгледани и са включени в Регламент (ЕС) № 576/2013. Поради това позоваванията на Регламент (ЕС) № 388/2010 в образеца на здравен сертификат, посочен в част 1 от приложение Д към Директива 92/65/ЕИО, следва да бъдат заличени.
  (8)
  Поради това Директива 92/65/ЕИО следва да бъде съответно изменена.
  (9)
  С цел да се избегнат смущения в нормалния ход на търговията използването на здравни сертификати, издадени в съответствие с част 1 от приложение Д към Директива 92/65/ЕИО преди датата на прилагане на настоящото решение, следва да бъде разрешено за преходен период при определени условия.
  (10)
  Настоящото решение следва да се прилага от датата на прилагане на Регламент (ЕС) № 576/2013.
  (11)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Част 1 от приложение Д към Директива 92/65/ЕИО се заменя с текста на приложението към настоящото решение.
  Член 2
  За преходен период до 29 април 2015 г. държавите членки могат да разрешават извършването на търговия с кучета, котки и порове от стопанства, като те са придружени от здравен сертификат, издаден не по-късно от 28 декември 2014 г. в съответствие с образеца, определен в част 1 от приложение Д към Директива 92/65/ЕИО, във вида, валиден преди измененията, въведени с настоящото решение.
  Член 3
  Настоящото решение се прилага от 29 декември 2014 г.
  Член 4
  Адресати на настоящото решение са държавите членки.
  Съставено в Брюксел на 21 октомври 2013 година.